**VA, 68**

Della corte del *Gran Chan* et dela zente che ne manzia.

**[1]** Sapiate che ’l *Gran Chaan* per sua grandeza, ma non per paura ch’el abi de niuno, se fa guardar dì e note a dodexemilia homeni a chavalo, li quali è apelati *Quesitan*, che vien a dire in nostra lingua ‘chavalieri e fedeli del segnior’. **[2]** Questi dodexemilia homeni àno quatro chapetanii, sì che zaschadun de queli quatro sono chapetanii de treamilia. **[3]** Un de questi demora tre dì e tre note dentro dal palazo là dove sta el *Gran Chaan*, e a le spexe della chorte infino questo termene, sì ne va l’altro chapitanio chon li soi treamilia; e chusì se mutano continuamente tuto l’ano.

**[4]** Quando el *Gran Chaan* tende soa tavolla in la soa salla per alchuna chorte e festa e allegreza ch’el voia far, la chorte sì dà da manziar in cotal muodo: che la tavola del *Gran Chaan* è molto alta plui che le altre; e senta in tramontana, sì che lo vixo guarda per mezo‹dì›. **[5]** Sua prima moier sede apresso de lui dalla parte sinestra; el figliolo e li nepoti e queli sono della sua chaxa inperial siede dal’altra parte dextra, ma egli siede a una altra tavola la quale è plui bassa, et è tanto plui bassa che ’l chavo de quelli vien ali pie’ del *Gran Chaan*; e possa siede i baroni e l’altra zente anchora plui bassi. **[6]** E in questo modo è ordenad[e] le done: dala parte sinistra, ch’è dai pie’ della prima regina, è lla mensa delle altre regine et delli altri menor figioli del *Gran Chaan*. **[7]** E anchora zaschaduna dona se mete a sedere sechondo i è ordenato dala chorte, et è ordenato dentro la sala in tal muodo che ’l *Gran Chaan* può veder tuti queli sono a mensa, e senpre ge n’è grande moltitudine. **[8]** E de fuora de questa salla è gran moltitudine de zente. **[9]** E spesse fiade, quando el *Gran Chaan* fa alchuna solemnitade o quando el fa chortexia a tanta zente ch’è ale tavolle che èno de fuora della grande salla, manzia plui de diexemillia persone, perché i portano grandi prexenti de diverse parte, e aduxeno e chuoxeno chosse molto stranie. **[10]** Molti de loro vieno ala chorte ch’è chi tieno tera ho signioria da llui, sì che per questa raxion |35r| ge n’è chusì grande moltitudine de zente al manzar. **[11]** E anchora ge vien senpre molti homeni de chorte a chantare e a far de diversi solazi.

**[12]** In mezo el luogo della gran sala se mete una gran vezia de vino d’oro fin, e quella sta senpre piena de vino over de altre dellichate bevande; e atorno a’ pe’ de quella vezia si è quatro altri menori vasieli. **[13]** E de quella grande viene in quelle pizolle; et de quelle quatro pizolle se traze el vino in vaseli d’oro che sono al muodo de’ bochali; e zaschuno de queli bochali tieno tanto vino che oto homeni o diexe ne àno asai, e in uno de quelli se mete in tavolla dentro do homeni. **[14]** E zaschaduno de quelli che sono a tavolla à una chopa d’oro chon pe’; e in questo modo altrosì à le done che manzano alla chorte.

**[15]** E sapiate che zaschaduno de queli vaseli d’oro è de gran priexio; e zerto el grande segnior à sì grando vaselamento d’oro e d’arzento ch’el nonn è homo al mondo ch’el podese chreder s’el non vedesse. **[16]** Quelli che fano la chredenza al signior e queli che i serveno ala soa tavola sono grandi baroni, e àno fasata la bocha de belle tovaie de seta et d’oro, aziò che ’l fiado loro non vada sula vivanda o in la copa del signior.

**[17]** E quando el *Gran Segnior* vuol bevere, tuti li instrumenti che sono in la chorte sì sona, et è-ne gran quantità de instrumenti. **[18]** E quando el segnior à la soa chopa in mano, tuti li baroni e tute le donzelle che serveno a soa corte se inzenochia e fa gran reverenzia al signior, e allora el beve; e senpre quando el beve egli tien questo muodo. **[19]** Delle vivande che èno al disnar della chorte non ve digo niente perché zaschadun die’ chredere che in tal luogo e in chorte ne sia grande abondanzia. **[20]** Anchora sapiate che tuti i baroni e chavalieri che manzano alla chorte menano siego soe moglier e altre done. **[21]** Quando la chorte à manzado e levade le tavolle, allora viene davanti del signior e dal’altra zente granda moltitudine de zugolari de molte guixe e homeni che fano molti grandi speradri. **[22]** E tuti fano gran solazo davanti del signior e del’altra zente, et è-ne grande allegreza e rixi in tuta la chorte. **[23]** E fato questo, la zente se parte e zaschuno vano a soa chaxa sechondo che a lui piaxe.