**Fr, 86**

Ci devise li .IIII.XX et .VI. chapitre de la grant feste que le *Grant Caan* fait chascun an de sa nativité.

**[1]** Or sachiez que les *Tartars* font chascun an feste de leur nativité, et le *Grant Caan* fu nez le .XXVIIIe. [jour] de la lune du mois de septembre, si qu’en celui jour fait la greigneur feste de tout l’an, fors celle que il fait au chief de l’an, si comme je vous conteray aprez ceste. **[2]** Or sachiez que le jor de sa nativité que le *Grant Caan* [se vest] des meilleurs draps a or batus que il ait et bien .XII.M barons se vestent avec lui de celle meïsme couleur et tout semblable a la vesture du *Grant Sire*, mais non pas que il soient si chier, mais d’une couleur et tous sont draps d’or. **[3]** Et encore a chascun de ceulz vestu un saintuaire d’or en leur vestemens que le *Seigneur* leur donne. **[4]** Et si vous di que il y a de telz de ces ves temens qui ont tant de pelles et de pierres dessus qu’i valent plus de .X.M besans d’or, et de ces vestemens y a plusieurs.

**[5]** Et sachiez que le *Grant Caan* .XIII. fois l’an leur donne a ces [.XII M.] barons et chevaliers [telz] vestemens comme je vous ay dit. **[6]** Et toutes fois se vest avec eulz d’une coulour, si que chascune fois est devisé l’une coulour de l’autre. **[7]** Et a ce pouez veoir que ce est moult grant chose, car il n’est nul seigneur qui le peüst faire ne maintenir fors que lui tant seulement.