**Fr2, 86**

Ci devise de la grant feste que fait le *Grant Kaam* chascun an de sa nativité. .LXXXVI.

**[1]** Or sachiez que tuit les *Tatars* font feste chascun an de leur nativité; et le *Grant Kaam* fu nez au .XXVIII.e jour de la lune du moys de septembre, si que en celui jour fet la greignor feste que il face tout l’an, fors celle que il font du chief de l’an, si comme je vous conterai aprés ceste.

**[2]** Or sachiez que le jour de sa nativité le *Grant Kaam* se vest de ces meilleur dras a or batu et bien .XII. mille [barons] et chevaliers se vestent ce meïsmes jour de celle meïsmes couleur et tout d’une maniere semblable a celle du *Grant Sire*, mes non pas que il soient si chier, mes il sont tuit d’une couleur et tuit |36a| sont draps de soie a or. **[3]** Et encore a, chascun de ces vestuz, [ç]ainture d’or. **[4]** Et ces vestemens leur donne le *Seigneur*; et si vous di qu’il y a de ces vestemenz qui ont tant de pelles et de pierres dessus qui vallent de .X.M. besans d’or; et de ces vestemenz en y a pluseurs. **[5]** Et si sachiez que le *Grant Kaam*, par .XIII. foiz, leur donne a chascun de ces .XII.M. barons et chevaliers teus vestemenz comme je vous ai dit et toute foiz se vest avec eus d’une meïsme couleur, si que chascune foiz est devisee l’une couleur de l’autre: et ce poez vous veoir que ce est moult grant chose que il n’a nul seigneur ou monde qui le peüst faire ne maintenir fors que lui seulement.