**VA, 69**

Di baroni che vesteno el *Gran Chan* tredexe fiate al’ano.

**[1]** Ancora sapiate che li *Tartari* fano tuti festa de soa natività de *Chublai*. **[2]** El *Gran Chaan* naque a dì |35v| vintioto setenbrio. **[3]** In quel dì fa ’lo la mazior festa ch’el faza in tuto l’ano, trato quella ch’el fa in chavo del’ano sechondo che nui ve diremo. **[4]** Or sapiate che ’l dì della natività soa lo *Gran Chaan* se veste de drapo nobelisimo ch’è tuto d’oro batuto; e ben dodexemilia baroni e chavalieri se vesteno chon lui de uno cholor a una maniera, sechondo el muodo della vestimenta del segnior, ma non tanto bella; ma tuti sono drapi de seta e d’oro. **[5]** E piuxor de queste vestimente valle, chon le priede e chon le perle che èno suxo, più de diexemillia bexanti d’oro. **[6]** E sapiate che ’l *Gran Chan* dona tredexe fiade al’ano riche vestimente a dodexe‹milia› baroni e chavalieri; e quelli dodexe‹milia› baroni e chavalieri sì li vesteno tuti de una senbianza chon esso si. **[7]** E ‹a› questo podé chreder chome è ’l *Gran Segnior*, ch’el non [è re] al mondo che podesse mantegnir continuamente una chussì grande chossa chome è questa.