**Fr2, 86**

Ci devise de la grant feste que fait le *Grant Kaam* chascun an de sa nativité. .LXXXVI.

**[6]** Et [l]e jour meïsmes de sa nativité touz les *Tatars* du monde et toutes les regions et provinces qui de lui tiennent terre li font grans presens, chascun de son pouair, qui soit convenable et qui est ordené. **[7]** Et encore y vient maint autre gent avec grans presens, chascun pour demander aucune grace du *Seigneur*. **[8]** Et le *Grant Sire* a esleu .XII. barons qui sont sus ce fait a donner a chascun ce que il leur samble que il afiert. **[9]** Et encore en cestui jour touz les ydolatres et touz les *Sarrazins* et touz les *Crestiens* et toutes les autres generations de gens font grans oroisons et grans prierres, chascun a son dieu, a grant chant et grant lumina|36b|ire et grant encens, que il leur sauve leur *Seigneur* et li doint longue vie et joie et santé. **[10]** Et en tel maniere com je vous ai compté dure en celui jour la joie et la feste de sa nativité.

**[11]** Or vous lairons de ce que bien vous en avons conté et vous conterons d’une autre grant feste que il fet le chief de leur an, qui est appellee la blanche feste.