**Fr2, 87**

Ci devise de la grant feste que le *Grant Kaam* fet a leur chief de l’an. .LXXXVII.

**[1]** Il est voir que il font leur chief de l’an le moys de fevrier, et le *Grant Sire* et touz ceus qui sont sougiet a li ‹font› aussi une tel feste si comme je vous conterai.

**[2]** Il est usage que le *Grant Kaam* o touz ses subgiez se vestent touz de robes blanches, si que chascuns en celui jour, et hommes et fames, petis et grans, sont touz vestus de blanc. **[3]** Et ce font il pource que blanche vesteure leur semble bonneureuse et bonne, et por ce la vestent il le chief de leur an, a ce que tuit l’an aient bien et joie. **[4]** Et cestui jour toutes les genz de toutes provinces et regions et royaumes et contrees qui de li tiennent terre li portent grans presenz d’or et d’argent et de pelles et de pierres et de mains riches draps. **[5]** Et ce font il a ce que tuit l’an le *Seigneur* en pouïst avoir tressor assez, et joie et leesce. **[6]** Et encor se presentent l’une gent a l’autre choses blanches, et s’acolent et besent et font grant joie, a ce que |36c| tout l’an il aient joie et bonne aventure.

**[7]** Et sachiez que en ce jour vient presens au *Seigneur* de pluseurs parties qui sont ordenees plus .C.M. chevaus blans, moult b[l]a[n]s et riches; et en celui jour touz ces olifans, qui sont bien .V.M., sont tuit couvers de draps entailliez moult b[l]a[n]s et riches qui sont tout plain de vesselemente du *Seigneur* et d’autre riche hernois qui besoigne a celle court de la blanche feste. **[8]** Et encore y vient grandisme quantité de chameus, aussi couvers de moult riches dras, qui sont tout charchié de choses qui besoigne a ceste feste. **[9]** Et tuit passe par devant le *Grant Sire*, et se est la plus belle chose a veoir qui soit ou monde.

**[10]** Encor vous di que le matin de celle feste, avant que les tables soient mises, touz les roys et touz les barons et touz les contes et touz les duz et marchis {et barons} et chevaliers et astronomiens et philosophes et mires et fauconniers, et mains autres officiaus de toutes les terres entour, viennent en la grant sale devant le *Seigneur*; et ceus qui ne pueent ‹entrer› dedens demeurent en tel lieu dehors que le *Seigneur* les puet bien touz veoir. **[11]** Et sont tuit ordené en tel maniere: premierement sont ses filz et ses neveus et ceus de son lignage emperial; aprés sont les roys et puis les duz et puis chascun aprés l’autre selonc son gré qui li est convenable. **[12]** Et quant il sont assis |36d| chascuns en son lieu, adonc se lieve un des plus sages et dist a haute voiz: «Encliniés et aourés!». **[13]** Et tantost que il a ce dit, il enclinent maintenant et metent leur front en terre et font leur oroisons envers le *Seigneur* et l’aourent aussi comme se il fust dieus; et en telle maniere l’aourent par .IIII. foiz; et puis vont a un autel qui moult est bien aournés, et sus cel autel a une table vermeille en laquelle a escript le non du *Grant Kaam*. **[14]** Et y a un bel encensier d’or; et encencent celle table et l’autel a grant reverence; puis s’en torne chascuns en son lieu. **[15]** Et quant il ont tout ce fait, adonc se font les presens que je vous ai conté, qui sont de si grant vaillance et si riche. **[16]** Et quant les presens sont tuit fet et il a veues toutes ces choses, si li metent les tables. **[17]** Et quant elles sont mises, si assiet chascuns en son lieu si ordeneement com je vous ai conté autre foiz. **[18]** Et quant il ont mengié, si viennent les jugleours et soulagent la court si comme autre foiz avez ouÿ. **[19]** Quant tout ce est fet, si s’en tourne chascuns en son hostel. **[20]** Or vous ai devisé de la blanche feste du chief de l’an. **[21]** Si vous conterai ore d’une noble chose que le *Seigneur* fet de ses vestemenz que il donne a ses barons pour venir a ses ordenees festes que je vous ai dit.