**VA, 71**

Della festa che fa i *Tartari* el so chavo d’ano.

**[1]** I *Tartari* fa el suo chavo d’ano el mexe de fevrer. **[2]** El *Gran Chaan* e tuti i *Tartari* fano in chavo de fevraro gran festa e, mascholi e femene, se vesteno de vestimente bianche purché i posano. **[3]** I dixeno che la vestimenta biancha è chossa de bona ventura e che perziò tuto l’ano i deno aver bona ventura e alegreza. **[4]** E in questo dì tuta la zente de tute le provinzie e de tuti i regniami che tien segnioria oltra el *Gran Chaan* sì li portano grandi prexenti d’oro e d’arzento e de perle e de piere prezioxe, e drapi bianchi che èno molto richi. **[5]** E tuti li *Tartari* prexentano l’uno al’altro chosse bianche. **[6]** In quel dì fano |36r| grande alegreza aziò che i abia alegreza tuto l’ano. **[7]** E in cotal dì fì prexentado al *Gran Chaan* plui de zentomilia chavali bianchi e richi, e tuti li alifanti del re fino menadi in quel dì ala chorte – e sono ben zinquemilia –, tuti choverti de drapi taiadi a bestie e oxelli. **[8]** E zaschuno alifante à adosso do grandi chofani a modo de scrigni, li quali èno molto boni e richi e belli; e in queli scrigni è lo va‹se›limento del segnior e tute arnixe che bixognia per quella chorte biancha. **[9]** E ancora ge n’è ala chorte grandenisima quantità de chavali tuti choverti de drapi, e sono tuti chargadi de chosse che bixognia ala corte e ala festa biancha. **[10]** E tuti pasano davanti del *Gran Chaan*; e questa è la plui bella chossa del mondo a veder. **[11]** E in quel dì, da doman per tenpo, innanzi che s’aparechia le tavolle, tuti li re, duchi, prinzipi e baroni, astrologi, medegi, falchonieri e molti altri ofiziali del re, chapetani e retori de tere e d’oste, vienno tuti ala gran salla davanti dal segnior, e quelli che non pò vegnir in sala stano de fuori in alchuno luogo che ’l *Gran Signior* li pò veder. **[12]** E tuta questa zente sta in ordine sechondo che se chonvien a suo condizion. **[13]** Apresso del re se mete i figlioli e li nepoti e queli che sono della sua chaxa, apresso loro poi li re, duchi, poi i baroni e i chavalieri segondo le so dignità. **[14]** Quando zaschuno è sentado in so luogo, el se lieva uno in mezo e chrida ad alta voxie: «Inclinate et adorate», e incontenente ognion se inzenochia e mete la fronte in tera, e adora el re sì chome el fosse dio; in cotal muodo l’adorano tre fiade. **[15]** Fato questo, zaschuno vano in ordine a uno altare ch’è fato in quella salla. **[16]** Suxo in quel’altar è una tavola tuta vermeglia, in la quale è scrita la nome del *Gran Chaan*; apresso de quella è uno teribollo chon inzenso asai, e zaschuno tuò in man quel teribollo e inzensa quella tavolla a onor del *Gran Segnior*. **[17]** E fato questo chon gran reverenzia, zaschadun torna al suo luogo, e poi zaschun fa el suo prexente in prexenzia del re, e queste è chosse de gran valor. **[18]** E possa se mete le tavole, e zaschadun va a tavolla segondo che ò dito de sopra. **[19]** Finito el disnar, vano i zugolari solazando la chorte, e poi zaschuno se parte.