**Fr1, 88**

Ci dit li .IIII.XX et .VIII. chapitre des .XII.M hommes qui ont robes d’or du seigneur a ces grans festes, .XIII. paire chascuns.

**[1]** Or sachiez vraiement que le *Caan* a ordené .XII.M de ses barons, qui ont a non *quesitan* si comme je vous ay autre fois dit. **[2]** Et a chascun de ces .XII.M hommes donne .XIII. paire de robes toutes devisees l’une de l’autre, c’est a dire que toutes .XII.M sont toutes d’une couleur et puis les autres .XII.M d’une autre couleur, si que [elles] sont devisees l’une de l’autre en .XIII. manieres de couleurs et sont aournees de pierre et de pelles et de moult autres choses nobles moult richement et de moult grant vaillance. **[3]** Et encore leur donne a chascun de ces .XII.M barons avec chascune robe, qui est .XIII. fois en l’an, une chainture d’or moult riche et moult belle et de moult grant vaillance. **[4]** Et encore li donne il une paire de chau[ce]ment de camut qui est borgal qui est labouré de fil d’argent moult soutilment, si que, quant il ont revestu, si semble chascun d’eulz un roy. **[5]** Et a chascune de ces .XIII. festes est ordené laquelle robe il doivent vestir, et aussi en a le sire .XIII. paire semblables a celles de ces barons, de couleurs, mais elles sont plus nobles et plus vaillans et plus riches, si que tout ce vault tant de tresor que a painne se porroit conter le nombre, si que toutes fois il se [vest] tout ensemble d’une couleur aveuques ses barons, qui sont ainsi comme ses compaingnons.

**[6]** Or vous ay devisé les .XIII. vestemens que li .XII.M baron ont de leur seigneur, qui se montent a nombre .C. et .LVI.M vestemens, si chiers et de si grant vaillance comme je vous ay conté, sans les caintures et les chaucements qui aussi valent tresor assez. **[7]** Et tout ce a fait le *Grant Caan* pour ce que ses festes soient plus honnourables et plus grans. **[8]** Encore vous dirai je d’unne autre chose que je vous avoie oubliee a conter, qui bien vous semblera une grant merveille en cest livre. **[9]** Sachiez que le jour de la feste est mené un lyon devant le *Seigneur*, et li lyons tantost que il le voit se gete a terre devant lui et fait signe de grant humilité, et semble que il le congnoisse pour seigneur et ainsi demeure devant lui sanz nulle cheenne. **[10]** Et certes ce est bien unne chose qui moult est estrange a ouïr a tous ceulz qui ne l’ont veu.

**[11]** Or vous ay conté de tout ce bien et ordeneement. **[12]** Si vous conteray ore des grans chaces que le seigneur fait faire pour avoir des venoisons tant comme il demeure en sa maistre cité du *Catay* qui *Cambaluc* a non, si comme vous porrez ouïr ci aprez.