**Fr2, 88**

Ci devise de .XII.M. barons qui ont robes d’or du *Seigneur* a ces granz festes, |37a| .XIII. paire chascun. .LXXXVIII.

**[1]** Or sachiez vraiement que le *Grant Kaam* a ordené .XII.M. de ses barons, qui ont a non *quesitan*, si comme je vous ai dit autrefoiz**. [2]** Et a chascun de ces .XII.M. donne .XIII. robes toutes devisees l’une de l’autre, c’est a dire que toutes .XII.M. sont d’une couleur, et puis les autres .XII.M. d’une autre, si qu’elles sont devisees l’une de l’autre en .XIII. manieres de couleurs, et sont aournees de pierres et de pelles et d’autres nobles choses moult richement et de moult grant vaillance. **[3]** Encor lor donne, a chascun de ces .XII.M. barons, avec chascune robe, qui est .XIII. foiz en l’an, une ceinture d’or moult belle et mout riche et de grant vaillance, et encore une paire de chaucement de camut, qui est bourgal labourés de fil d’argent moult soutilment, si que, quant il ont ce vestu, si semble chascuns d’eus .I. roys. **[4]** Et a chascune de ces .XIII. festes est ordené ‹laquelle robe› qu’il doivent vestir. **[5]** Et aussi le Seigneur a .XIII. robes samblables a celles de ces barons, c’est de couleur, mes elles sont plus nobles et plus riches et de plus grant vaillance, si que tout ce vaut tant de tresor que apainnes le pourroit on conter ne nombrer, si que toutes foiz il se vest d’une couleur avec ces barons qui sont compaignons.

**[6]** Or vous ai devisé des .XIII. vestemenz, que ont les .XII.M. barons de leur seigneur, qui vallent .C.LVI.M. vestement, si chiers |37b| et de si grant vaillance, comme je vous ai conté, sanz les çaintures et les chaucementes qui aussi vallent tresor assez. **[7]** Et tout ce a fait le *Grant Sire* a ce que ces festes soient plus honnorables et plus grans. **[8]** Encor vous dirai une autre chose, que je vous avoie oubliee a conter, qui bien vous semblera merveilles a ouïr en ce livre. **[9]** Sachiez que le jour de la feste .I. grant lyon est menez devant le *Seigneur*, et le lyon, tantost que il le voit, se gete gesir devant lui et fait signe de grant humilité et semble que il le congnoisse pour seigneur; et ainssi demeure devant lui sanz nulle chaene. **[10]** Et certes c’est une chose qui est moult estrange a ouïr a touz ceus qui ne l’o[n]t veu.

**[11]** Or vous ai conté de tout ce bien et ordeneement. **[12]** Si vous conterai ore de la grant chace que le *Seigneur* fet faire pour avoir des venoisons tant comme il demeure en sa mestre cité du *Catai*, qui *Cambalu* a non, si comme vous porrez ouïr.