**VA, 72**

Delli baroni che vesteno el *Gran Chan*; e altre cosse.

**[1]** Ancora sapiate che per lo *Gran Chaan* è ordenati dodexemilia baroni, li quali è apelati *Ispini*, che è a dire ‘fedeli |36v| del *segnior’*, ai qual dona el segnior tredexemilia vestimente al’ano per zaschadun. **[2]** E fa tredexe feste al’ano, sì ch’el veste queli dodexemilia baroni tredexe fiade al’ano, e ogni festa sì muta cholori. **[3]** E queste vestimente è ornate de perle e de piere prezioxe, sì che ziaschuna vestimenta è de gran valor. **[4]** E anchora sì dona a zaschuno de queli baroni una zentura d’oro de gran valor; e anchora sì dona a zaschuno de queli baroni una chalzamenta de chamuto, lavorade chon fil d’arzento sotilmente, sì che zaschuno de loro par uno re quando i àno queli ornamenti chusì meraveglioxi. **[5]** Lo re se veste senpre chon queli de quel cholor, ma le suo’ vestimente sono plui prezioxe. **[6]** E sapiate che queste vestimente ènno in suma zento e zinquantasiemillia, et èno de sì gran valor che apena se porave contar. **[7]** E questo fa lo signior perché soa chorte e soa festa sia plui ornata.

**[8]** Anchora ve digo una gran maraveglia: che quando el *Gran Chaan* fa festa e solennitade segondo ò dito de sopra, li fì menado dananzi uno lione molto grande, lo qual se mete a zaxere e mostra ch’el aba segnior chome farave uno chan.