**Fr1, 9**

Ci dit le .IX. chapitre comment les .II. freres vindrent en la cité d’*Acre*.

**[1]** De *Laias* se partirent et vindrent en la cité d’*Acre*, et y entrerent ou mois d’avril courant .MCCL[XIX.] de Crist, et trouverent que le Pape estoit mort, qui avoit a non Pape… **[2]** Il alerent a un sage clerc qui estoit legat de tout le regne d’*Egypte*. **[3]** Il estoit homs de grant auctorité et avoit a non *Ceabo de Plaisence*. **[4]** Il li distrent le message pour quoi il estoient venu. **[5]** Et quant le legat ot oÿ ce, si en ot moult grant merveille et li sambla que ce estoit granz biens et granz hounours a toute la Crestienté. **[6]** Si respondi aus .II. freres messagiers: «Seignours, vous veez bien que l’Apostoile est mort, et pour ce vous couvendra il souffrir jusques a tant que Pape soit fais. **[7]** Et quant il sera fais, si porrez faire vostre message.» **[8]** Il virent bien que li legas disoit voir, si distrent que entretant que Pape soit fais qu’il porront bien aler en *Venise* pour veoir leur ostel: si se partirent d’*Acre* et alerent a *Negentpont* et de *Negentpont* nagierent tant qu’il vindrent en *Venise*. **[9]** Si trouva mesire *Nicolo* sa femme morte, et li estoit demourez de sa femme .I. filz de .XV. ans, leque avoit non *Marc*, de cui cest livre parole. **[10]** Les .II. freres demourerent a *Venise* .II. ans toutes foiz atendant que Pape fust levez.