**Fr2, 9**

Comment les .II. freres vindrent a la cité d’*Acre*. .IX.

**[1]** Et de *Laras* se partirent et vindrent en *Acre*, et y vindrent le moys d’avril corant .M.CC.LX. ans de Crist, et trouverent que le Pape estoit mort. **[2]** Et quant il virent que l’Apostoile estoit mort, qui avoit a nonPape ‹*Clement*›, il alerent a .I. sage clerc, qui estoit legat de tout le regne d’*Egypte*, et estoit de grant auctorité et avoit a non *Ceabo de Plaisance*. **[3]** Il li distrent la messagerie pour quoi il estoient la venu. **[4]** Et quant le legat ot entendu ce, si en ot moult merveille et li sambla que ce estoit grant bien et grant honneur de toute la Crestienté. **[5]** Si respondi aus .II. freres messaiges: «Seigneurs, vous veez bien que l’Apostoille est mort: et pour ce vous convendra souffrir jusques a tant que li Apostoilles soit faiz. **[6]** Et quant il sera faiz, vous |5d| porrez faire vostre messagerie». **[7]** Il virent bien que le legat leur disoit voir. **[8]** Si distrent que, entretant que on fera un Pape, «nous porrons bien aler en *Venisse*», pour veoir leur hostielz.

**[9]** Si se partirent d’*Acre* et alerent a *Negrepont*, et de *Negrepont* nagerent tant que il vindrent en *Venisse*. **[10]** Et quant il furent venu en *Venisse*, si trouva messires *Nicolas* sa fame morte; et li estoit remés de sa fame .I. filz de .XV. ans, lequel avoit a non *Marc*, de qui ce livre parole. **[11]** Les .II. freres demourerent a *Venisse* .II. ans en atendant que Papes fust faiz.