**Fr1, 89**

Ci dit li .IIII.XX et .IX. chapitre comment le *Grant Caan* ordenne de ses gens qu’i li aportent des venoisons qu’il prennent es bois.

**[1]** Endementieres que le *Grant Caan* demeure en sa maistre cité en ces .III. mois, c’est assavoir en [decembre], en janvier et en fevrier, il a establi que de .XL. journees environ doivent chacier et oisillier, et mande ceulx qui scevent prendre les grandes bestes, c’est a entendre cerfs, dainz, bices et cenglers, lyons et ours. **[2]** Et d’autres manieres de sauvages bestes et d’autres oisilliers en a de tout ce la plus grant part. **[3]** Et toutes les bestes que ceulz li veullent mander, si font traire toutes les entrailles de dedenz le ventre, puis les meittent sus charettes et les envoient au *Seigneur*. **[4]** Mais ce font il a .XX. et a .XXX. journees, dont il a moult grant quantité.

**[5]** Mais ceulz qui sont si loins que l’en ne puet mander leurs chars, si li envoient les piaulz et sont toutes affaitiees, si que le seigneur en fait faire toutes ses besoingnes d’armes pour ost. **[6]** Or vous ai ge devisé de ce. **[7]** Si vous conteray des fieres bestes que le *Grant Sire* tient pour chascier et pour avoir son delit aveuques elles.